کیا بابر اعظم نئی تاریخ رقم کرسکیں گے؟
اب تک ایک کیلنڈر ایئر میں سب سے زیادہ 1665 رنز اسکور کرنے کا اعزاز ویسٹ انڈین بیٹسمین کرس گیل کے پاس ہے جب کہ 1614 رنز کے ساتھ دوسرے نمبر پر بھارتی کپتان ویراٹ کوہلی ہیں۔
ویب ڈیسک — منگل کو آسٹریلیا کے شہر کینبرا میں کھیلے جانے والے دوسرے ٹی 20 میچ میں بابر نے 38 گیندوں پر 6 چوکوں کی مدد سے 50 رنز بنائے۔ اس کے ساتھ ہی وہ ایک سال کے دوران مجموعی طور پر 1601 رنز بنانے والے پہلے پاکستانی کھلاڑی بن گئے ہیں۔ بابر اعظم نے رواں سال پاکستان ٹیم کے ساتھ سمرسیٹ، کراچی کنگز اور سینٹرل پنجاب کی ٹیموں کی بھی نمائندگی کی اور کل 38 میچوں میں 3 سنچریوں اور 12 نصف سنچریوں کی مدد سے 1601 رنز اسکور کیے ہیں۔ اب تک ایک کیلنڈر ایئر میں سب سے زیادہ 1665 رنز اسکور کرنے کا اعزاز ویسٹ انڈین بیٹسمین کرس گیل کے پاس ہے جنہوں نے 2015 میں 36 اننگز میں 1665 رنز اسکور کیے تھے۔ اس حوالے سے دوسرا ریکارڈ بھارتی کپتان ویراٹ کوہلی کے نام ہے جو سال 2016 میں 31 اننگز کے دوران 1614 رنز بنا چکے ہیں۔ بابر اعظم آسٹریلیا کے خلاف جمعہ 8 نومبر کو ہونے والے تیسرے ٹی 20 میں 65 رنز اسکور کرلیں تو وہ کرس گیل ویراٹ کوہلی کے ریکارڈ توڑ کر نیا ریکارڈ بنا سکتے ہیں جو ایک نئی تاریخ بھی ہوگی۔ بابراعظم ایک کیلنڈر ایئر کے دوران تین سنچریاں اسکور کرنے والے پہلے پاکستانی کھلاڑی کا اعزاز بھی اپنے نام کر چکے ہیں۔ وہ انگلینڈ کی کاؤنٹی کرکٹ میں بھی ٹاپ اسکورر تھے جہاں انہوں نے سمرسیٹ کے لیے کھیلتے ہوئے 13 اننگز میں 578 رنز بنائے تھے۔ پاکستان سپر لیگ کے گزشتہ ایڈیشن میں بابر اعظم نے کراچی کنگز کی نمائندگی کی اور 11 اننگز میں 335 رنز بنائے جب کہ حال ہی میں ختم ہونے والے قومی ٹی 20 کپ میں بابر اعظم نے سینٹرل پنجاب کے لیے کھیلتے ہوئے چار اننگز میں 219 رنز اسکور کیے تھے۔ بابر اعظم کو ان کی عمدہ کارکردگی کی بدولت دورۂ آسٹریلیا سے قبل ٹی 20 فارمیٹ کا کپتان نامزد کیا گیا تھا جب پاکستان کرکٹ بورڈ نے سابق کپتان سرفراز احمد کو ان کی "ناقص کارکردگی" کے باعث کپتانی سے ہٹا دیا تھا۔